<classify> Mwanamuziki chipukizi wa nyimbo za injili nchini Derick Marton ameshinda tuzo ya msanii bora anayechepukia Most Promising Artist of the Year kwenye Tuzo za Sauti nchini Marekani. Tuzo hizo ambazo zimetolewa kwa miaka mitano mfululizo sasa, zinalenga kutambua waimbaji wa muziki wa injili ambao wanafanya vizuri kutoka barani Afrika. Akizungumza na Daily News Digital, Marton ambaye anafahamika zaidi kwa wimbo wake wa sentensi ameeleza kuwa amefurahia tuzo hiyo na kwamba ina mchango mkubwa kwenye ukuaji wa muziki wake. Tuzo hii imeongeza thamani ya kitu kinachokifanya lakini pia kutambua tasnia ya muziki wa injili nchini Tanzania, aliongeza. Ameeleza pia kuwa kipengele cha tuzo hiyo kilikuwa kikiwaniwa na waimbaji wengine ikiwa ni pamoja na Folabi Nuel wa Nigeria, Royal Chris wa Ghana, na IBK wa Nigeria. Marton ameongeza kuwa anatarajia kufanya tamasha kabla ya mwaka huu kuisha, likiwa na lengo la kushukuru rafiki zake na wote waliomshika mkono kwenye kukuza huduma yake ya uimbaji. Wimbo uliompa tuzo hiyo ni nakuamini aliouachia mwaka huu.  <topic>: kitaifa 